บลจ.กรุงศรีชวนหากำไรหุ้นสหรัฐ ส่งกองทุนใหม่รับเศรษฐกิจขาขึ้น
บลจ.กรุงศรี เปิดตัวกองทุน KF-US ลุยหุ้นสหรัฐ รับเศรษฐกิจขาขึ้น
1 พ.ค. 2555

บลจ.กรุงศรี เปิดตัวกองทุน KF-US ลุยหุ้นสหรัฐ รับเศรษฐกิจขาขึ้น
นายฉัตรรพี ตันติเฉลิม ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) กรุงศรี เปิดเผยว่า บริษัทได้ออกกองทุนเปิดกรุงศรียูเอสอิควิตี้ (KF-US) มีนโยบายลงทุนในกองทุนหลัก Allianz RCM US Equity Fund, Class A (Dis), USD เฉลี่ยในรอบปีบัญชีไม่ต่ำกว่า 80% ของมูลค่าหน่วยลงทุนสุทธิ สร้างโอกาสรับผลตอบแทนที่ดีจากช่วงขาขึ้นของเศรษฐกิจสหรัฐ 
กองทุนหลักบริหารจัดการโดยทีมผู้จัดการกองทุนบริษัท RCM (RCM Capital Management) มีความเชี่ยวชาญสูงในตลาดหุ้นสหรัฐและใช้ข้อมูลเชิงลึกจาก Grassroots SM Research มาประกอบ เพื่อเลือกสรรหุ้นที่มีราคาตลาดต่ำกว่ามูลค่าที่แท้จริง มีศักยภาพที่ราคามีโอกาสปรับขึ้นใน 2–4 ปีข้างหน้า
นอกจากนี้ ผู้จัดการกองทุนยังได้รางวัล 2 เหรียญทองจาก Suaren FondsResearch AG จากการบริหารกองทุนหุ้นอเมริกายอดเยี่ยมในปี 2554
“กองทุนหลักสร้างผลดำเนินงานดีสม่ำเสมอในทุกช่วงวัฏจักรเศรษฐกิจและผลงานดีกว่าดัชนี S&amp;P 500 ทั้งในช่วงวิกฤตฟองสบู่อินเทอร์เน็ตและวิกฤตการเงินโลก ทำให้ได้รับรางวัลลิปเปอร์ ฟันด์ อะวอร์ด 2011 จากลิปเปอร์ยุโรป โดยสร้างผลตอบแทนที่ดีย้อนหลังกว่า 10 ปี สำหรับการลงทุนในตลาดหุ้นอเมริกาเหนือและได้รับการจัดอันดับ 4 ดาว จากมอร์นิงสตาร์ เรตติ้ง” นายฉัตรรพี กล่าว 
นายประภาส ตันพิบูลย์ศักดิ์ ประธานเจ้าหน้าที่การลงทุน บลจ.กรุงศรี กล่าวว่า เศรษฐกิจสหรัฐมีสัญญาณการขยายตัวที่ดีและอยู่ในทิศทางขาขึ้น เห็นได้จากอัตราการจ้างงานที่เพิ่มสูงขึ้น ความมั่นใจ และการใช้จ่ายของผู้บริโภค รวมถึงภาคอสังหาริมทรัพย์ที่ปรับตัวดีขึ้น 
นอกจากนี้ ตลาดหุ้นสหรัฐซึ่งมีสัดส่วนมากกว่าครึ่งหนึ่งของตลาดหุ้นทั่วโลกมีศักยภาพและน่าลงทุน ราคายังถูก โดยกำไรสุทธิต่อหุ้นของบริษัทในดัชนี S&amp;P 500 เพิ่มขึ้นต่อเนื่องจากช่วงจุดต่ำสุดของวิกฤตเศรษฐกิจ 
นักวิเคราะห์คาดการณ์ว่ากำไรบริษัทจดทะเบียนในปี 2555 เติบโต 7.8% 
ทั้งนี้ กองทุน KF-US ไม่มีนโยบายป้องกันความเสี่ยงค่าเงิน หากลงทุนในช่วงเสนอขายครั้งแรกวันที่ 29 พ.ค. 2555 จะได้ลดค่าธรรมเนียมซื้อหรือสับเปลี่ยนเข้า เหลือ 1% จาก 1.5% และยังได้รับหน่วยลงทุนกองทุนเปิดกรุงศรีตราสารเงิน มูลค่า 100 บาท สำหรับเงินลงทุนทุกๆ 1 แสนบาท